Aalborgs borgmester Henning G. Jensen er indlagt på Aalborg Sygehus med en blodprop i hjertet og kommer formentlig ikke på arbejde igen før i slutningen af 2012.

Socialdemokraten og borgmester i Nordjyllands største by Aalborg har fået en blodprop i hjertet og er derfor blevet indlagt på Aalborg Sygehus. Ifølge lægerne skal Henning G. Jensen have en bypass operation inden for den nærmeste tid. Derefter forventer de at udskrive ham. Formentlig allerede i løbet af denne måned. Kommunaldirektør Jens Kristian Munk oplyser i en pressemeddelelse, at Henning G. Jensen forventer at vende tilbage til sit arbejde som borgmester i slutningen af dette år. Indtil da skal en fungerende borgmester udpeges - det gør byrådet på et byrådsmøde den 20. august. Henning G. Jensen har siddet i Aalborg byråd siden 1974 og blev borgmester i 1998.